P r e d k l a d a c i a   s p r á v a

Správa o budovaní jednotky Policajného zboru SR misií (ďalej len „jednotka“), určenej na pôsobenie v medzinárodných mierových misiách a operáciách civilného krízového manažmentu,  je predkladaná na základe uznesenia vlády Slovenskej republiky č. 1223/2003 k návrhu Plánu práce vlády SR na rok 2004.
Predkladateľom materiálu je minister vnútra Slovenskej republiky, spolupredkladateľom materiálu je minister zahraničných vecí Slovenskej republiky.
Predkladaný materiál má informatívnu povahu obsahom ktorého je legislatívno-právny rámec úlohy vybudovania jednotky na celkový počet 50 policajtov, stručné vyhodnotenie stavu splnenia úlohy v oblasti budovania personálnej databázy jednotky a jej materiálno-technického zabezpečenia a nakoniec záverečné zhodnotenie prínosu vybudovania jednotky a naznačenie zámeru ministerstva vybudovať výcvikové stredisko, za účelom vykonávania základného odborného výcviku policajtov uchádzajúcich sa o vyslanie do policajných misií.
Okrem toho sa dňa 22. novembra 2004 konala príspevková konferencia, ktorej cieľom bolo okrem iného zohľadniť príspevky nových členských krajín do kapacít civilného krízového manažmentu EÚ. Vychádzajúc z reálneho stavu vláda SR schválila uznesenie  č. 1070/2004, na základe ktorého minister zahraničných vecí SR deklaroval v oblasti polície príspevok v počte 33 plne pripravených policajtov. 
Ministerstvo vnútra Slovenskej republiky konštatuje, že úloha vybudovať jednotku Policajného zboru SR, určenej na pôsobenie v medzinárodných mierových misiách a operáciách civilného krízového manažmentu, je v termíne k 3. decembru 2004 splnená. V súčasnej dobe je personálna databáza jednotky naplnená počtom 51 policajtov.
Predložený materiál nemá finančný, ekonomický, environmentálny vplyv a ani vplyv na zamestnanosť.
Materiál bol predložený do medzirezortného pripomienkového konania a na  rokovanie vlády SR sa predkladá bez rozporov.